Broj: 711-I-843-P-365-17/19-04-18

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja i neanonimne prijave protiv **dužnosnika Maria Hlada, zamjenika općinskog načelnika Općine Jakovlje,** na 37. sjednici, održanoj 1. veljače 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Maria Hlada, zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Jakovlje te obavljanja funkcije direktora** **trgovačkog društva SP HLAD 4M d.o.o. iz Jakovlja počevši od 8. lipnja 2017.g. pa nadalje.**
2. **Pokreće se postupak za odlučivanje o sukobu interesa protiv dužnosnika Maria Hlada, zbog moguće povrede članka 14. stavka 1. ZSSI-a, koja proizlazi iz obnašanja dužnosti zamjenika općinskog načelnika Općine Jakovlje počevši od 8. lipnja 2017.g. te istovremenog obavljanja poslova upravljanja u obrtu TERMO HLAD, u vlasništvu dužnosnika.**
3. **Postupak za odlučivanje o sukobu interesa protiv dužnosnika Maria Hlada neće se pokrenuti vezano za okolnost da je trgovačko društvo MA-EN-SPORT d.o.o. iz Jakovlja, u kojem dužnosnik ima udjele u vlasništvu, nositelj koncesije za uređenje i upravljanje sportskim terenima na dijelu nekretnine u vlasništvu Općine Jakovlje, s obzirom da je iz prikupljenih podataka i dokumentacije utvrđeno da je navedenu koncesija dodijelila Općina Jakovlje ugovorom sklopljenim 11. srpnja 2014.g. na razdoblje od 20 godina, odnosno prije nego je dužnosnik stupio na navedenu dužnost i da Općina Jakovlje u razdoblju za koje su dostavljeni podaci, nije stupala u nove poslovne odnose s društvima MA-EN-SPORT d.o.o. i SP HLAD 4M d.o.o. te obrtom TERMO HLAD, slijedom čega ne proizlazi da je u postupanju dužnosnika došlo do moguće povrede članka 17. ili drugih odredbi ZSSI-a.**
4. **Poziva se dužnosnik Mario Hlad da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja točke I. i II. ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Mario Hlad obnaša dužnost zamjenika općinskog načelnika Općine Jakovlje u mandatu 2017.-2021.g. počevši od 8. lipnja 2017.g. Stoga je Mario Hlad, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku.

Povjerenstvo je dana 17. listopada 2017.g. zaprimilo anonimnu prijavu mogućeg sukoba interesa protiv dužnosnika Maria Hlada, koja je u knjizi ulazne pošte Povjerenstva zaprimljena pod poslovnim brojem: 711-U-6407-P-365/17-01-4, povodom koje se vodi predmet broj P-365/17.

U predmetnoj prijavi u bitnom se navodi da dužnosnik Mario Hlad izgradio malonogometno igralište naziva MA-EN-SPORT s umjetnom travom na zemljištu u vlasništvu Općine Jakovlje i Republike Hrvatske (k.č.br. 2736/8 i 2736/9 k.o. Jakovlje), kao i da je bespravno izgradio svlačionice za igralište uz zgradu koju koristi nogometni klub Dinamo Jakovlje, a da je Općina Jakovlje platila novo krovište za navedene privatne svlačionice.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, obavljanje funkcije direktora u društvu s ograničenom odgovornošću uz istovremeno obnašanje neke od dužnosti iz članka 3. stavka 1. i 2. ZSSI-a predstavlja povredu članka 14. stavka 1. ZSSI-a.

Ujedno, upravljanje obrtom predstavlja obavljanje poslova upravljanja u poslovnom subjektu, pa stoga upravljanje obrtom uz istovremeno obnašanje neke od dužnosti iz članka 3. stavka 1. i 2. ZSSI-a predstavlja povredu članka 14. stavak 1. ZSSI-a.

Sukladno članku 20. stavku 3. ZSSI-a, zabrana iz članka 14. stavak 1. ZSSI-a primjenjuje se za vrijeme obnašanja dužnosti, kao i u razdoblju od dvanaest mjeseci nakon prestanka obnašanja dužnosti.

Pritom se ukazuje da je člankom 28. Zakona o obrtu („Narodne novine“, broj: 143/13.) propisano da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Sukladno članku 22. stavku 1. Zakona o obrtu, obrt se može obavljati u više izdvojenih pogona koji moraju udovoljavati uvjetima iz članka 11. toga Zakona. Sukladno stavku 2. toga članka Zakona, pod izdvojenim pogonom u smislu ovoga Zakona podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta.

Sukladno članku 23., stavku 1. Zakona o obrtu, u svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati propisane uvjete.

Nadalje, člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu ili na posebno tijelo, kao povjerenika, koji glede ostvarivanja članskih prava i udjela u društvu djeluje u svoje ime, a za račun dužnosnika. Pritom, dužnosnik ne može za povjerenika odrediti povezane osobe iz članka 4. stavka 5. ZSSI-a odnosno članove obitelji dužnosnika, čiji je opseg definiran u članku 4. stavku 2. ZSSI-a, niti druge osobe koje se može opravdano smatrati interesno povezanim s dužnosnikom.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Stavkom 6. istog članka ZSSI-a propisano je da se odredbe tog članka ne primjenjuju na aktivnosti na temelju poslovnih odnosa koji su zaključeni prije nego je dužnosnik započeo s obnašanjem dužnosti. Započinjanjem obnašanja dužnosti, dužnosnik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Obveze, ograničenja i zabrane propisane gore citiranim odredbama ZSSI-a primjenjuju se na dužnosnike neovisno o tome obnašaju li dužnost profesionalno (uz primanje plaće) ili volonterski i primaju li pritom volontersku naknadu ili ne.

Povjerenstvo je radi provjere saznanja iz prijave koja upućuju na mogućnost povrede odredbi ZSSI-a, izvršilo uvid u Izvješća o imovinskom stanju dužnosnika Maria Hlada, u podatke sudskog registra te je zatražilo dostavu podataka od Općine Jakovlje.

Povjerenstvo je izvršilo uvid u izvješća o imovinskom stanju koja je dužnosnik Mario Hlad podnio Povjerenstvu i to Izvješće o imovinskom stanju od 28. lipnja 2017.g. povodom stupanja na dužnost, Izvješće od 26. rujna 2017., podneseno povodom promjene te Izvješće od 31. siječnja 2018.g. podneseno radi ispravka.

U navedenim izvješćima dužnosnik je naveo podatak da dužnost zamjenika općinskog načelnika obnaša volonterski uz mjesečnu volontersku naknadu u iznosu od 1.047,49 kuna.

Nadalje, naveo je podatak da uz volontersko obnašanje dužnosti obavlja drugi posao i to kao vlasnik obrta TERMO HLAD počevši od 2004.g., za koji posao prima plaću, da bi ovaj podatak brisao u Izvješću podnesenom 31. siječnja 2018.g. odnosno naveo podatak da ne postoji drugi posao koji obavlja za plaću.

Pored navedenog, dužnosnik je u Izvješćima, u rubrici „poslovni udjeli u poslovnim subjektima“ naveo podatak da je vlasnik 100% poslovnih udjela u trgovačkom društvu SP HLAD 4M d.o.o. te vlasnik 50% poslovnih udjela u trgovačkom društvu MA-EN-SPORT d.o.o. Dužnosnik je naveo podatak da je u oba trgovačka društva prenio upravljačka prava na treću osobu, Željkicu Vrabec, iz čega proizlazi da je dužnosnik prenio upravljačka prava na povjerenika koji nije s dužnosnikom povezana osoba, sukladno članku 16. stavku 1. ZSSI-a.

Napominje se da je Povjerenstvo, na zahtjev dužnosnika Maria Hlada, na 186. sjednici, održanoj 12. srpnja 2017.g., dalo dužnosniku mišljenje da ne smije za vrijeme obnašanja niti u razdoblju od dvanaest mjeseci od dana prestanka obnašanja dužnosti zamjenika općinskog načelnika Općine Jakovlje, obavljati funkciju direktora trgovačkog društva SP HLAD 4M d.o.o. te da je za vrijeme obnašanja dužnosti dužan prenijeti upravljačka prava koja proizlaze iz udjela u vlasništvu (temeljnom kapitalu) trgovačkih društava MA-EN-SPORT d.o.o. i SP HLAD 4M d.o.o. na povjerenika koji nije s dužnosnikom povezana osoba.

Nadalje, u izreci istog mišljenja Povjerenstvo je ukazalo dužnosniku da izvršavanje prava i obveza koje proizlaze iz poslovnog odnosa između Općine Jakovlje, u kojoj dužnosnik Mario Hlad obnaša dužnost zamjenika općinskog načelnika, i trgovačkog društva MA-EN-SPORT d.o.o., u kojem dužnosnik ima udio u vlasništvu, koji je nastao prije stupanja dužnosnika na dužnost, samo po sebi ne predstavlja povredu odredbi ZSSI-a, ali da je dužnosnik dužan izuzeti se od poduzimanja svih radnji kao i od sudjelovanja u donošenju bilo kojih odluka koje se odnose na izvršavanje prava i obveza koje proizlaze iz poslovnog odnosa Općine Jakovlje i trgovačkog MA-EN-SPORT d.o.o.

Konačno, u izreci istog mišljenja Povjerenstvo je ukazalo dužnosniku da bi stupanje trgovačkih društava, u kojima dužnosnik ima udjele u vlasništvu, u nove poslovne odnose s Općinom Jakovlje, za vrijeme obnašanja dužnosti, kao i u razdoblju od dvanaest mjeseci od prestanka obnašanja dužnosti, predstavljalo povredu članka 17. stavka 1. ZSSI-a.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080909035 upisano trgovačko društvo MA-EN-SPORT d.o.o., OIB: 74989900941, sa sjedištem u Jakovlju. Kao jedan od dvoje osnivača i članova toga trgovačkog društva upisan je Mario Hlad, s naznačenim osobnim podacima istima kao u podnesenom Izvješću o imovinskom stanju dužnosnika Maria Hlada, iz čega proizlazi da se radi o jednoj te istoj osobi. Međutim, kao jedina osoba ovlaštena za zastupanje, u svojstvu direktora istog trgovačkog društva upisana je Lucija Pučić od upisa društva u sudski registar 24. travnja 2014.g. nadalje.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080725467 upisano trgovačko društvo SP HLAD 4M d.o.o., OIB: 85612284251, sa sjedištem u Jakovlju. Kao jedini osnivač i član toga trgovačkog društva upisan je dužnosnik Mario Hlad. Ujedno, dužnosnik Mario Hlad upisan je i kao jedini član uprave odnosno direktor istog trgovačkog društva od upisa društva u sudski registar 19. ožujka 2010.g. nadalje, dakle i u trenutku donošenja ove odluke.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Mario Hlad počinio povredu članka 14. stavka 1. ZSSI-a, koja proizlazi iz obnašanja dužnosti zamjenika općinskog načelnika Općine Jakovlje počevši od 8. lipnja 2017.g. te istovremenog obavljanja funkcije direktora trgovačkog društva SP HLAD 4M d.o.o. iz Jakovlja.

Stoga je Povjerenstvo, na temelju članka 39. stavka 1. ZSSI-a, donijelo odluku kao u točki I. izreke ovog akta.

Nadalje, uvidom u podatke Ureda državne uprave u Zagrebačkoj županiji, Ispostave Zaprešić, objavljene na pregledniku obrtnog registra na službenim internetskim stranicama Ministarstva gospodarstva, poduzetništva i obrta (*or.portor.hr*) Povjerenstvo je utvrdilo da je pod matičnim brojem obrta 91238633 upisan obrt naziva TERMO HLAD, obrt za trgovinu i uvođenje grijanja, hlađejna i klimatizacije zraka, u vlasništvu dužnosnika Maria Hlada (osobni podaci istovjetni podacima u izvješću o imovinskom stanju), osnovan 30. siječnja 1997.g., sa sjedištem u Jakovlju.

Za navedeni obrt upisan je podatak da obavlja djelatnost posredovanja u trgovini, nespecijalizirane trgovine na veliko te izvođenja instalacija za grijanje, hlađenje i ventilaciju u građevinama. U podacima upisanim u izvatku iz obrtnog registra nije navedeno da bi navedeni obrt imao drugu osobu zaposlenu radi obavljanja funkcije poslovođe.

Kako je ranije navedeno, dužnosnik je u Izvješću o imovinskom stanju podnesenom 31. siječnja 2018.g. brisao podatak da je zaposlen u obrtu TERMO HLAD. No, imajući u vidu da je Obrtni registar, sukladno članku 13. stavku 1. Zakona o obrtu, javna knjiga te da se smatraju točnim i istinitim podaci upisani u istom registru, Povjerenstvo nije moglo utvrditi da dužnosnik, kao vlasnik obrta TERMO HLAD ujedno ne obavlja upravljačke poslove u istom obrtu, s obzirom da obrt nema upisanog poslovođu.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a od strane dužnosnika Maria Hlada, koja proizlazi iz obnašanja dužnosti zamjenika općinskog načelnika Općine Jakovlje počevši od 8. lipnja 2017.g. te istovremenog obavljanja poslova upravljanja u obrtu TERMO HLAD, u vlasništvu dužnosnika.

Stoga je Povjerenstvo donijelo odluku kao u točki II. izreke ovog akta.

Povjerenstvo je radi provjere eventualnog kršenja odredbe članka 17. stavka 1. ZSSI-a vezano za navode u predmetnoj prijavi zatražilo relevantne podatke od Općine Jakovlje dopisom od 27. listopada 2017.g. zatražilo predmetni ugovor o koncesiji za uređenje i upravljanje sportskim terenima na dijelu nekretnine u vlasništvu Općine Jakovlje, sklopljen između Općine Jakovlje i društva MA-EN-SPORT d.o.o..

Nadalje, Povjerenstvo je zatražilo podatak je li koncesionar MA-EN-SPORT d.o.o. na navedenoj nekretnini u vlasništvu Općine Jakovlje obavljao ikakve građevinske radove, posebno je li izgradio svlačionice; ukoliko jest, je li za ovu gradnju ishodio sve potrebne dozvole te je li o građevinskim radovima i na koji način obavijestio Općinu Jakovlje, odnosno je li Općina Jakovlje kao vlasnik nekretnine za objekte koje je eventualno sagradio koncesionar pokrenula postupak legalizacije.

Nadalje, Povjerenstvo je zatražilo podatak je li Općina Jakovlje za vrijeme trajanja navedenog Ugovora o dodjeli koncesije financirala iz proračuna Općine Jakovlje bilo kakve građevinske radove ili druge radove uređenja na navedenoj nekretnini pod koncesijom; ukoliko jest koje radove, u kojoj vrijednosti, kada je donesena odluka o takvim radovima odnosno financiranju istih iz proračuna te je li vezano za donošenje ili provedbu opisane odluke Općine Jakovlje bilo kakvu radnju poduzeo dužnosnik Mario Hlad, zamjenik općinskog načelnika Općine Jakovlje;

Konačno, Povjerenstvo je zatražilo podatak je li u razdoblju od 8. lipnja 2017.g. sklopljen ili bio u provedbi drugi poslovni odnos između Općine Jakovlje s jedne strane i trgovačkog društva MA-EN-SPORT d.o.o. iz Jakovlja, ili trgovačkog društva SP HLAD 4M d.o.o. iz Jakovlja, ili obrta TERMO HLAD iz Jakovlja, vl. Mario Hlad, s druge strane; ukoliko jest, dostavu navedenog ugovora i odluke Općine Jakovlje na temelju koje je takav poslovni odnos zasnovan te podatak je li vezano za stupanje u takav poslovni odnos i za provedbu poslovnog odnosa bilo kakve odluke donosio ili radnje poduzimao u ime Općine Jakovlje dužnosnik Mario Hlad.

Općina Jakovlje dostavila je tražene podatke dopisom KLASA: 080-01/17-01/03, URBROJ: 238/11-03/1-17-5 od 24. studenog 2017.g. Uz dopis je dostavljena tražena dokumentacija te druga dokumentacija koja potvrđuje dane podatke, a u koju je Povjerenstvo izvršilo uvid.

U navdenom dopisu Općine Jakovlje ističe se da je predmetni Ugovor o dodjeli koncesije za uređenje i upravljanje sportskim terenima na dijelu nekretnine u vlasništvu Općine Jakovlje sklopljen 11. travnja 2014.g. s koncesionarom MA-EN-SPORT d.o.o. na razdoblje od godinu dana. Ističe se da je navedenim ugovorom Općina Jakovlje, kao davatelj koncesije, koncesionaru stavila na raspolaganje dio nekretnine označene kao k.č.br. 2736/9 k.o. Jakovlje dimenzija 45x60 metara radi uređenja novih sportskih terena, a da se koncesionar obvezao da će na dijelu nekretnine koja je dana u koncesiju urediti sportske terene te je u skldu s istim izradio i dostavio Općini Jakovlje Glavni projekt za građevinu Malonogometni tereni sa zrakotlačnim balonom - Arhitektonski projekt te pripadajuće projekte konstrukcije i instalacija. Ističe se da za navedenu građevinu Malonogometni tereni s balonom nije bilo potrebno ishoditi građevinsku dozvolu.

U istom se dopisu ističe da je Općina Jakovlje pokrenula postupak ishođenja dozvola za dograđene dijelove objekta u vlasništvu Općine Jakovlje na dijelu k.č.br. 2736/9 k.o. Jakovlje, ali koji dio nekretnine nije predmet koncesije.

 Ujedno, u istom dopisu ističe se da Općina Jakovlje za vrijeme trajanja navedenog Ugovora o dodijeli koncesije nije financirala iz proračuna Općine Jakovlje građevinske ili druge radove uređenja na navedenoj nekretnini koja jest predmet koncesije.

 Nadalje, ističe se da u razdoblju od 8. lipnja 2017.g. nadalje nije sklopljen niti je bio u provedbi drugi poslovni odnos između Općine Jakovlje s jedne strane te društva MA-EN-SPORT d.o.o., društva SP HLAD 4M d.o.o. ili obrta TERMO HLAD s druge strane.

Na temelju dostavljenih podataka i dokumentacije Povjerenstvo je utvrdilo da je predmetni poslovni odnos po osnovi koncesije između Općine Jakovlje, u kojoj dužnosnik Mario Hlad obnaša dužnost i društva MA-EN-SPORT d.o.o., u kojem je isti dužnosnik jedan od dvoje članova odnosno suvlasnika, nastao 2014.g., dakle prije nego je dužnosnik stupio na predmetnu dužnost te u razdoblju od kad je na dužnosti isti poslovni odnos traje po nepromijenjenim ugovornim odredbama te ima predviđeno trajanje koje neće isteći za predmetnog mandata dužnosnika.

Kako je navedeno i u predmetnom Mišljenju Povjerenstva, danom 12. srpnja 2017.g., ovaj poslovni odnos odnosno izvršavanje prava i obveza sukladno Ugovoru o koncesiji sklopljenom 11. travnja 2014.g. samo po sebi ne predstavlja povredu članka 17. stavka 1. niti drugih odredbi ZSSI-a, dočim je dužnosnik Mario Hlad dužan izuzeti se iz bilo kojih poslova nadzora i izvršavanja toga ugovora u ime stranaka ugovora, kako bi ispoštovao obvezu iz članka 17. stavka 6. ZSSI-a.

Na temelju Povjerenstvu poznatih činjenica, proizlazi da je dužnosnik Mario Hlad za vrijeme obnašanja dužnosti zamjenika Općinskog načelnika Općine Jakovlje postupao sukladno obvezi iz članka 17. stavka 6. ZSSI-a odnosno uputi iz mišljenja Povjerenstva od 12. srpnja 2017.g. u vezi postojećeg poslovnog odnosa koncesije, kao i da uguvurne obveze istog poslovnog odnosa nisu mijenjane niti je vezano uz isti poslovni odnos odnosno sportski objekt sagrađen od strane koncesionara Općina Jaovlje vršila kakve radove na teret općinskog proračuna.

Ujedno, prema Povjerenstvu dostavljenim podacima, poslovni subjekti u kojima dužnosnik Mario Hlad ima udjele nisu za vrijeme njegova mandata stupali u nove poslovne odnose s Općinom Jakovlje iz čega Povjerenstvo zaključuje da nije došlo do mogućih povreda članka 17. stavka 1. ZSSI-a ili nekog postupka dužnosnika koje bi predstavljalo zabranjeno djelovanje ili postupanje u njegovom privatnom interesu, a protivno javnom interesu.

Slijedom navedenog, vezano za navode iz prijave, Povjerenstvo nije steklo saznanja o mogućim daljnim povredama ZSSI-a od strane dužnosnika Maria Hlada, osim mogućih povreda navedenih u točkama I. i II. izreke te je stoga, na temelju članka 39. stavka 1. ZSSI-a, odlučeno kao u točki III. izreke.

Dužnosnik Mario Hlad poziva se u točki IV. izreke ove odluke da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na moguće povrede članka 14. stavka 1. ZSSI-a, navedene u točki I. i II. odluke, a pored navedenog i da navede podatak prima li novčanu naknadu za obavljanje funkcije direktora trgovačkog društva SP HLAD 4M d.o.o. ili vezano za upravljanje poslovima obrta TERMO HLAD otkad je stupio na dužnost, odnosno je li eventualno razriješio predmetne situacije protivne članku 14. stavka 1. ZSSI-a. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetne mogućne povrede članka 14. stavka 1. ZSSI-a te eventualne druge povrede vezano za gore utvrđene okolnosti. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mario Hlad, elektroničkom dostavom
2. Objava na internetskoj stranici Povjerenstva
3. Pismohrana